In nomine sanctæ et individuæ Trinitatis Patris et Filii et Spiritus sancti. Omnibus qui has legerint vel audierint notulas, certum fiat, quod in die illa quando corpus Humberti Bruni, Fontis-vennæ Senioris, apud Besuæ Monasterium traditum fuit sepulturæ, consilio et laude Rotberti Lingonensis Episcopi, et fratrum, et Militum, et clientum supra taxati Humberti, uxor ejus pro ejus anima in illa die dedit Deo, et sancto Petro, et Besuensi Ecclesiæ Capellam de castro Fontis vennæ, et illam partem quam habebat in Ecclesia S. Valentini de Luvocurte, habendum et possidendum jure perpetuo. Nec non et duos cyphos argenteos: tali pacto, ut annuatim in suo anniversario, ejus memoria et antecessorum suorum fideliter celebraretur in conventu Monachorum. Ut hæc Carta inconvulsa permaneat, subscribamus ei testes idoneos. Sig. Rotberti Episc. Willelmi Comitis Burgundiæ, Rainaldi filii ejus, Widonis de Raiaco, Widonis de Burgundione villa, Hugonis de Bellomonte, Lebaldi de Domno Petro, Heinrici de Nova-villa, Heinrici de Firmitate, Rotberti Capellani, et aliorum multorum. De Mon. Sig. Gausberti Abbat. Warnerii Præpositi, Benedicti Prioris Fontis-vennæ, Constantii. Facta sunt hæc regnante Philippo, episcopante Rotberto.